**KRATKA INFORMACIJA: MASKE NA OTVORENOM TRGU**

Program *Maske na otvorenom trgu* obuhvaća suradnju institucija na zajedničkoj lokaciji otvorenog trga– simbola povezanosti i interakcije. Etnografski muzej, Hrvatski školski muzej, Muzej za umjetnost i obrt i Hrvatsko narodno kazalište u trajanju od 7. do 28. veljače nude bogati program, radionice i obilaske vezane uz Fašnik.

Kontakti za prijave na radionice i informacije o programima su:

Etnografski muzej: edukacija@emz.hr

Hrvatski školski muzej: idumbovic@hsmuzej.hr

Muzej za umjetnost i obrt: iva.mestrovic@muo.hr

U subotu 25.02.2017. program se objedinjuje u zajednički Fašnik za djecu i roditelje na svim lokacijama. Program počinje u 10 sati u sva tri muzeja gdje se sudionici pripremaju za sudjelovanje na završnoj reviji. U 12 sati kreće organizirana povorka do Hrvatskog narodnog kazališta u kojem će se maskirani likovi družiti s glumcima, pjevačima i plesačima uz prigodni program.

Na kraju slijedi revija i izbor najboljih maski koje biraju glumci. Dobitnike očekuju zanimljive nagrade

Zajednički program za one koji dolaze maskirani je besplatan.

**DETALJNI PROGRAM, SUBOTA 25. 02. 2017., početak u 10 sati**

**Svi sudionici obavzno dolaze u najmanje jedan od tri muzeja u vremenu od 10 - 12 sati**

ORGANIZIRAJU SE SLIJEDEĆE KREATIVNE RADIONICE U MUZEJIMA

**ETNOGRAFSKI MUZEJ**

organizira kreativne radionice i završnu priredbu pod maskama koje će tematski biti vezane uz izložbu *Kako te mijenja maska*. Naziv subotnjeg programa je *Magijskim balom otjerajmo zimu.* Program je prvenstveno namijenjen obiteljima i djeci uzrasta od 5 do 12 godina, a uključuje plesne radionice, detektivsku edukativnu igru i radionicu *Spas u zadnji čas* za one koji nisu stigli napraviti masku u prethodnim radionicama a čije se sudjelovanje očekuje. Uz fašnički Krafnomlat sudionici će uvježbati nastup za defile uz vodstvo udruge Gombalište.

**HRVATSKI ŠKOLSKI MUZEJ**

Hrvatski školski muzej organizira radioicu *Rampppinije*. Naime, novom izložbom *Kad bi drveće hodalo* predstavlja se ostavština velikana dječje hrvatske književnosti Grigora Viteza koja je nadahnuće za ovogodišnji program. Dana 25. veljače Muzej organizira radionicu izrade maski *Rampppinije* (Tko je *Rampinije* i kako izgleda?). U muzeju će se sudionici pripremiti za završni nastup i zatim uputiti iza 12 sati u Hrvatsko narodno kazalište. Užina krafna očekuje polaznike radionica.

**MUZEJ ZA UMJETNOST I OBRT**

Muzej za umjetnost i obrt organizira kreativne radionice (11. i 18. veljače) i završnu priredbu pod maskama koje će tematski biti vezane uz izložbu o baletu *Orašar*. Završna priredba u subotu 25. veljače otvorena je kako za djecu koja su sudjelovala u prethodne dvije radionice, tako i za svu djecu koja dođu u MUO maskirana i time ostvaruju pravo na besplatni ulaz na izložbu. Djecu očekuje veseli i zanimljiv orašarski program: od 10 do 11 sati – šminkanje za Orašare i razgledavanje izložbe, te od 11 do 12 sati scenski nastup polaznika dramske grupe Udruge Praktikum, baletni nastup po koreografiji Mirne Sporiš, glazba pod vodstvom maestra Tomislava Fačinija i krafne u Kraljevstvu šećera!

**Krafne za sve**

U svakom od muzeja maskirani sudionici počastiti će se u krafnama, uobičajenom fašničkom delicijom:

* *Krafnomlat* u Etnografskom muzeju
* *Krafne u Kraljevstvu šećera* u Muzeju za umjetnost i obrt
* *Užina s krafnom* u Hrvatskom školskom muzeju

**U 12 sati – POVORKA KREĆE IZ SVA TRI MUZEJA PREMA HRVATSKOM NARODNOM KAZALIŠTU** gdje se oblikuje cijelovita povorka. Ispred HNK-a okupljene *maškare* se fotografiraju, druže s glazbenicima i zabavljačima te ulaze u kazalište.

**12:30** - prvi dio programa (u trajanju oko 1h) u kojemu će se izvoditi dijelovi iz predstava:

- ČAROBNA FRULA, Wolfgang Amadeus Mozart

- ORAŠAR, Petar Iljič Čajkovski

Nakon toga, djeca će moći razgovarati i slikati se s glumcima (voditeljima programa), opernim pjevačima/pjevačicama i s baletnim plesačima i plesačicama.

**13:30 -** u drugome dijelu programa se priprema revija za odabir najbolje maske koju će izabrati žiri sastavljen od kazališnih glumaca i kostimografa. Tri najbolje maske bit će nagrađene.

Program se odvija pod pokroviteljstvom Grada Zagreba.